  Виталий Пронин Удмурт воргоронъёс кужмоесь, оскымонэсь шуыса вератэк но валамон. Нош кыӵе кужмоесь нылкышноосмы! Сое адӟыны луиз гира ӝутъян дыръя. Катерина но Ирина ЗаварухинаосГира ӝутъясьёс пӧлын арлыд лыдэ уг басьтӥськы, учко адямилэсь секталазэ. Спортсменъёс азьын пӧртэм буёло гираос сыло: вож - 16 килограммъем, ӵуж - 24 килограммъем но горд - 32 килограммъем. Котькуд спортсмен ас кужымезъя, мылкыдызъя быръе, кыӵезэ ӝутъялоз. Солы 10 минут сётӥське кужымзэ возьматон понна. Воргоронъёс куспын нимаз ӵошатскизы 63, 68, 73, 85 килограммозь но 85 килограммлэсь секытгес спортсменъёс. Оглом кужмо луэмзэ возьматӥз 100 пала пиосмурт. Тужгес паймытӥзы гира ӝутъясь нылкышноос. Соос 2 группаын вожвылъяськизы: 63 килограммлэсь капчи но солэсь секытгес. Спортменъёс вож но ӵуж гираосты туж капчиен, йыр вадьсазы ик ӝутъязы. Абдратӥзы Пичи Пурга ёросысь Яган-Докъя гуртысь анай но нылыз Ирина но Катерина Заварухинаос. Ирина Заварухина 13-тӥ ползэ Гурт шудонъёсы лыктӥз ни, кышномурт ялан кужмоосыз пӧлын. Нош таяз рад со шудонъёслэсь рекордзэс пуктӥз: 24 килограммъем гираез 115 пол ӝутъяз. Ирина Заварухина гурт поселенилэн администрацияз тырше, егитъёсты таза улонэн эшъяськытон понна кыл кутэ. — Мон воргоронъёс пӧлын - 3 братъёсы - будэмын, соин амалтэк кужмо луоно вал, - вера кышномурт. - Спорт пичи дырысеным тунсыко потылӥз: куасэн, пыдын бызьылӥ. Гурт шудонъёсын нырысь суй кужымме мерталляй, бӧрысь гира борды басьтӥськи. И. Заварухиналы нылыз 16 но 24 килограммъем гираос кузьмам, табере кышномурт ваньмон дыръяз соосты ӝутъя, нош ӝытъёсы бызьылыны пота. Угось гира ӝутъян понна шокан зол мед луоз, пе. Катерина Заварухина гираосты кияз кутӥз 3 ар талэсь азьло гинэ, нош туннэ со 63 килограммлэсь капчи кышноос пӧлын 3-тӥ луиз. Шудонъёслы дасяськыны тренажёрной залэ юромо ветлӥ, пе. Катерина Заварухина гира ӝутъя (паллянысез) — Кызьы чебер, веськрес нылмурт гираос ӝутъяны кутскиз? — Анае кемалась та спортэн выре, - вера Катерина. - Гурт шудонъёсы вуылыкум, гира ӝутъясь нылкышноос шоры учкылӥ, мон но озьы уг быгатӥськы шат, малпалляй. Зэм, нырысь-валысь 16 килограммъем гираез одӥг пол но ӝутэме уг луы вал. Но мар ке уг пӧрмы ке, сое быгатэм потэ ук. Озьы Катерина таяз вожвылъяськонын 16 килограммъем гираез 142 пол ӝутӥз. Нылашлэн ужез туж «векчи»: со микросхемаосты паять карисько, пе, соос беспилотникъёсты лэсьтонын кутӥсько. Сьӧлталась гира ӝуткасьёс Ю. Бурков (2-ти инты) но Е. Бекчурина (3-тӥ инты)Сьӧлта спортсменъёс но гондыр кадь кужмо луэмзэс возьматӥзы. Выль Мӧнья гуртысь Елена Бекчурина туэ туй медаль утӥз. Чебер кышномурт 4 пинал будэтэ: 2-ез студентъёс ни, одӥгез школаын дышетске, покчиез нылпи садэ ветлэ на. Елена Выль Мӧньялась «Свобода» хозяйствоын осеменатор луыса тырше. Спортэн вырем сяна, мыло-кыдо пыриське гурт шулдыръяськонъёсы: кырӟаны ветлэ, эктэ. Е. Бекчурина 24 килограммъем гираез 93 пол ӝутӥз, эшшо но ӝутысал на, гира киысьтыз ӧз гылӟысал ке. Вуоно арлы эшшо но золгес дасяськоно, вормемъя вормем потэ, мылкыдзэ вераз кышномурт. Кужмо луэмзэс кышномуртъёс возьматӥзы гозы кысканын но. Туэ нырысьсэ нылкышноослэн 3 командаоссы - Балезино, Кияса, Пичи Пурга - та амалъя вожвылъяськыны мылкыд каризы. Вормизы пургаос. Ангелина Снигирёва  